Primàries comença a organitzar-se a Cubelles | Ràdio Cubelles
Primàries comença a organitzar-se a Cubelles
Els membres de la primera assemblea local constituïda al Garraf d’aquesta iniciativa independentista, avancen que l'objectiu "és donar a conèixer el projecte al municipi" i "aplicar el mandat legítim de l'1 d'octubre"
Cubelles compta des d'aquesta setmana amb una assemblea local del moviment polític Primàries. A més, s'ha convertit en la primera assemblea local d’aquesta iniciativa independentista constituïda a tot el Garraf. Un dels membres de Primàries Cubelles, en Biel Montané, ha respost una entrevista per escrit a Ràdio Cubelles on explica les bases del projecte.
Després d’una reunió celebrada aquest dissabte 6 de juny entre tres dels membres de Primàries a Cubelles, s'ha fet pública la constitució oficial de l’assemblea local, en la qual s'ha escollit una coordinadora local i els càrrecs de president, secretari i tresorer. També s'ha designat un portaveu de Cubelles per a la coordinadora Nacional.
En Biel Montané, membre de Primàries Cubelles, també ha comentat per escrit que “Primàries és un projecte transversal per aplicar el mandat del 1r d’octubre basat en les llistes obertes i la democràcia directa”. Que es tracta d’un projecte “obert a tothom que hi vulgui participar” i que “és tan senzill com inscriure’s a la web de primariescat.cat, malgrat que no és imprescindible” o “posar-se en contacte amb l’assemblea local del municipi”. Per ara, compten amb un perfil a la xarxa social twitter (@primcubelles), des d'on s'han donat a conèixer aquesta setmana, i un canal de Telegram (https://t.co/NuXtBGZrKs?amp=1).
Un dels membres d’aquest moviment incipient a Cubelles, en Biel Montané, també ha comentat a l'emissora municipal que “L’assemblea local de Cubelles és la primera del Garraf, però confiem que aviat no serà l’única. Cada assemblea local és totalment independent de la resta, amb total llibertat per decidir quin és el procediment per integrar-s'hi, el seu organigrama, els seus reglaments, promoure consultes, etc. sempre i quan es respectin els acords presos a la Convenció General”.
Ràdio Cubelles també ha preguntat a Biel Montané si a Primàries tenen la intenció de forjar un espai municipal. La resposta és que “ara per ara, l’objectiu és donar a conèixer la iniciativa al municipi i fer-la créixer. Sumar més gent. Pel que fa a crear un projecte municipal això dependrà de com evolucioni i de la pròpia iniciativa dels electors”.
Sobre quins són els pilars que defineixen aquest moviment polític, des de Primàries Cubelles expliquen que volen “aplicar el mandat legítim del 1r d’octubre i obrir el sistema de partits mitjançant les llistes obertes i la democràcia directa per afavorir que aflorin nous talents polítics disposats a fer la independència”. I afegeixen que el sorgiment del moviment “és més necessari que mai, vista la no intenció dels partits de fer efectiva la independència i d’actuar com a mers gestors autonòmics.”
Finalment, a la pregunta sobre si es defineixen com un partit polític, la resposta és negativa i en Biel Montané explica que es consideren “un moviment democràtic, transversal i descentralitzat”. I apunta que “Primàries és la força extraparlamentària amb més implantació territorial, amb 50 regidors i una alcaldia”.